Steven Pinker

Steven Arthur Pinker (født 18. september 1954 i Montréal) er en canadisk-amerikansk evolusjonær psykolog. Pinker er professor i psykologi ved Harvard University, og forfatter av flere bestselgende populærvitenskapelige bøker, især om språkutvikling. Han omtales ofte som en «av verdens mest prominente intellektuelle i dag».

Bakgrunn og virke 
Steven Pinker vokste opp i et engelsktalende, jødisk miljø i Montreal i Canada. Han tok i 1976 sin bachelorgrad i psykologi ved McGill University i Montreal og doktorgrad ved Harvard University i 1979. Frem til 2003 var han ansatt ved Massachusetts Institute of Technology (MIT), før han returnerte til Harvard der han jobber i dag.

Pinker har tatt til orde for at menneskers evne til språk er et instinkt som er skapt av evolusjonen, dette til forskjell fra teoriene til lingvisten Noam Chomsky som hevder at språket bare er biprodukt av evolusjonen. Pinker vektlegger i en rekke bøker mennesket som biologisk vesen, og språk og menneskelig bevissthet som utslag av biologisk tilpasning.

I 2002 utga Pinker boka The Blank Slate: The Modern Denial of Human Nature hvor han tar et oppgjør med det han oppfatter er ledende moderne forskningsteoriers tendens til å nedtone hvilken innflytelse den medfødte menneskelige natur har på menneskelige handlinger. Han mener biologi tillegges for liten vekt både når det gjelder å forklare alminnelige menneskelige fenomener og når det gjelder å forklare forskjeller mellom mennesker på individnivå og i noen tilfeller på gruppenivå, slik som for eksempel kjønnsforskjeller. Han trekker frem forskning som viser at eneggede tvillinger som vokser opp i forskjellige hjem og miljøer er atskillig mer like hverandre enn ikke-biologiske søsken som vokser opp i samme familie.

I 2011 utga Pinker en bok om voldens historie (The Better Angels of Our Nature), hvor han argumenterer for at det relative voldsnivået har gått stadig nedover, det utøves nå mindre vold i alle kategorier og i nesten alle samfunn Han mener mennesker ofte overvurderer voldsnivået i det 20. århundre sammenliknet med tidligere tider og snakker om en «humanitær revolusjon» drevet frem av demokrati, handel og opplysning. Pinker karakteriserer seg selv som utviklingsoptimist og mener «verden har aldri vært et bedre sted.» Han karakteriserer tiden etter 1950 som «den lange freden», med et visst unntak i en midlertidig oppblomstring av vold i Vesten i 1960-årene.

Pinkers forskning var inspirasjonskilde til den populærvitenskapelige TV-serien Hjernevask som ble sendt på NRK i 2010. I Norge har særlig forskerne Nils Christian Stenseth og Vibeke Ottesen vært inspirert av hans teorier.

Bøker

På norsk 
 Opplysning nå : et forsvar for fornuft, vitenskap, humanisme og fremskritt (original: Enlightenment Now) oversatt av Gunnar Nyquist og med forord av Harald Eia ISBN 9788205519206

På engelsk 
 Language Learnability and Language Development (1984)
 Visual Cognition (1985)
 Connections and Symbols (1988)
 Learnability and Cognition: The Acquisition of Argument Structure (1989)
 Lexical and Conceptual Semantics (1992)
 The Language Instinct (1994)
 How the Mind Works (1997)
 Words and Rules: The Ingredients of Language (1999)
 The Blank Slate: The Modern Denial of Human Nature (2002)
 The Best American Science and Nature Writing (editor and introduction author, 2004)
 The Stuff of Thought: Language as a Window into Human Nature (2007)
 The Better Angels of Our Nature: Why Violence Has Declined (2011)
 Enlightenment Now: The Case for Reason, Science, Humanism, and Progress (2018)

Referanser

Eksterne lenker 
 
 
 
 

Sakprosaforfattere fra USA
Personer fra Montréal
Psykologer fra USA
Æresdoktorer ved Universitetet i Tromsø